
הכנסת העשרים
מושב שלישי
<פרוטוקול מס' 341>
מישיבת ועדת החוקה, חוק ומשפט
יום שלישי, כ"ה בשבט התשע"ז (21 בפברואר 2017), שעה 14:00
<סדר היום:>
<הצעת חוק הבחירות לכנסת (תיקון מס' 68) (הוראות שונות), התשע"ז-2017>
נכחו:

<חברי הוועדה:> 
אורי מקלב – מ"מ יו"ר ועדה

<מוזמנים:> 
	דין ליבנה
	–
	היועץ המשפטי, ועדת הבחירות המרכזית

	עמי ברקוביץ
	–
	משרד המשפטים

	נגרין דורון
	–
	 משרד הפנים


<ייעוץ משפטי: >
ניצן רוזנברג
<מנהל/ת הוועדה:>
אסף פרידמן
<רישום פרלמנטרי:>
הילה לוי
<הצעת חוק הבחירות לכנסת (תיקון מס' 68) (הוראות שונות), התשע"ז-2017>
<היו"ר אורי מקלב:>
אנחנו פותחים ישיבה של ועדת החוקה, חוק ומשפט והנושא הוא: הצעת חוק הבחירות לכנסת (תיקון מס' 68) (הוראות שונות), התשע"ז-2017. אני ביקשתי רביזיה לסעיף 1 וקודם כל אני מבקש לאשר את הרביזיה. אני מעמיד את הרביזיה להצבעה.

הצבעה

בעד הרביזיה – פה אחד
נגד – אין
נמנעים – אין 

הרביזיה נתקבלה. 

<היו"ר אורי מקלב:>
הרביזיה התקבלה פה אחד. 

אחרי שפתחנו את הישיבה אנחנו מבקשים לקרוא את הנוסח המתוקן שאני מבקש להביא לאישור הוועדה. 

<ניצן רוזנברג:>
התיקון שהתבקש הוא בסעיף 79א. לחוק הבחירות. הסעיף הזה מדבר על השמדה של חומר הבחירות והוא קובע שוועדת הבחירות צריכה להשמיד את חומר הבחירות ברגע שעבר המועד להגשת ערעורי בחירות. התיקון שמבוקש אמור לאפשר ליושב-ראש הוועדה המרכזית להורות על כך שחומר הבחירות הזה לא יושמד ואנחנו מחלקים אותו לשני חלקים: בחלק הראשון, זה השלב שבו יושב-ראש הוועדה יכול להורות כך לתקופה של 90 ימים ולבקש הארכה אחת נוספת של 90, וזה כדי להחליט האם יש צורך להעביר פנייה למשטרה לגבי חלק מחומר הבחירות. הלג השני הוא אם התעורר חשד לביצוע עבירה לפי חוק הבחירות ויושב-ראש ועדת הבחירות, או עובד שהוא הסמיך לכך ענה למשטרה, הוא יוכל להחליט על המשך הארכה לתקופה של שנה והוא יוכל להמשיך ולהחליט על הארכות נוספות של שנה אחת בכל פעם ללא הגבלה על מספר הפעמים. ההחלטה היא של היושב-ראש לבד, שהוא שופט בית משפט עליון מכהן. 

<היו"ר אורי מקלב:>
ואנחנו לא מבקשים מהמשטרה שום דבר. לא מבקשים, הכול אצלנו. 

<ניצן רוזנברג:>
נכון. 

<היו"ר אורי מקלב:>
זה חומר שלא הועבר למשטרה. אבל חומר שהועבר למשטרה הוא בכלל לא בשליטה שלנו. 

<דין ליבנה:>

נכון, ולכן לא צריך להשמיד אותו. הוא בחזקת המשטרה. אני לא יכול להשמיד חומר שאינו אצלי. 

<ניצן רוזנברג:>
ההנחה היא שהחובה להשמיד את החומר אינה חלה כאשר החומר עבר לרשות המשטרה והוא מהווה למעשה חומר חקירה. אני אקרא את הנוסח. 

<היו"ר אורי מקלב:>
אני רק אומר שמכיוון שכבר דנו בזה ואנחנו מכירים את הדברים, זה תיקון שבא מתוך החלטה אחרונה שקיבלנו בישיבה הקודמת. ליטשתם אותה ושיפצתם אותה ואני חושב שהיום היא מגיעה בהתאמה מקסימלית. לכן אני כן מציע לקבל אותה כמו שהיא. בבקשה, ניצן, הקראה. 

<ניצן רוזנברג:>
סעיף 79א. (א1) "על אף האמור בסעיף קטן (א), יושב-ראש הוועדה המרכזית רשאי להורות כי חומר הבחירות שברשות הוועדה, הנוגע לקלפי מסוימת, כולו או חלקו, לא יושמד או יושמד במועד אחר, כפי שיחליט, והכול לתקופות כמפורט להלן:

(1) לתקופה שלא תעלה על 90 ימים, אם הדבר נדרש לשם בדיקה אם התעורר חשד לביצוע עבירה לפי חוק זה. יושב-ראש הוועדה המרכזית רשאי לשוב ולהאריך את התקופה האמורה לתקופה אחת נוספת שלא תעלה על 90 ימים. 
(2) לתקופה שלא תעלה על שנה, אם התעורר חשד לביצוע עבירה לפי חוק זה ויושב-ראש הוועדה המרכזית, או עובד הוועדה שהוא הסמיך לכך, פנה לגוף חוקר והודיע לו על קיומו של חשד כאמור. יושב-ראש הוועדה המרכזית רשאי לשוב ולהאריך את התקופה האמורה לתקופות נוספות שלא יעלו על שנה בכל פעם. בפסקה זו "גוף חוקר" – רשות המוסמכת על-פי דין לחקור עבירות פליליות". 
<היו"ר אורי מקלב:>
לפני שאני מעמיד את זה להצבעה, מישהו רוצה להעיר? 

<ניצן רוזנברג:>
למען הסר ספק, ההצבעה נעשית על כל החוק מכיוון שפתחנו את הרביזיה. 

<היו"ר אורי מקלב:>
ההצבעה תהיה על כל החוק. אני רוצה להתנצל ולהודות לצוות הוועדה, שהרביזיה הזו גרמה לטרחה בתוך סד הזמנים הצפוף שיש לוועדה ויושבי-הראש המתחלפים כמעט בכל דיון, ועוד מטילות שמטילים עליהם מוועדות המשותפות של הוועדה. כל תוספת היא תוספת וכמעט עמדנו בלוח הזמנים. אני גם מציין את שיתוף הפעולה בעניין הזה עם ועדת הבחירות. 

אני עובר להצבעה. מי בעד, מי נגד, מי נמנע. 

הצבעה
בעד החוק – פה אחד
נגד – אין
נמנעים – אין

חוק הבחירות לכנסת (תיקון מס' 68) (הוראות שונות), התשע"ז-2017, נתקבל.
<היו"ר אורי מקלב:>
החוק התקבל פה אחד. תודה רבה ויום טוב. 

<הישיבה ננעלה בשעה 14:15.>

